9. การจัดการ

9.1 โครงสร้างการจัดการ

9.2 การสรรหากรรมการ

บริษัทดำเนินการสรรหากรรมการ
โดยให้คณะกรรมการเดิมพิจารณาบุคคลซึ่งมีคุณสมบัติเหมาะสมและไม่มีลักษณะต้องห้ามตามกฎหมายว่าด้วยบริษัทมหาชนจำกัดเข้าเป็นกรรมการ
ในกรณีที่มีกรรมการพ้นตำแหน่งตามวาระ หรือด้วยสาเหตุอื่น ในระหว่างปีเท่านั้น
และบุคคลซึ่งเข้าเป็นกรรมการดังกล่าวจะอยู่ในตำแหน่งได้เพียงเท่าวาระที่ยังเหลืออยู่ของกรรมการที่ตนแทนเท่านั้น
แต่เมื่อมีการประชุมสามัญประจำปีทุกครั้ง ให้กรรมการออกจากตำแหน่ง 1 ใน 3 ตามวาระ
และให้ที่ประชุมผู้ถือหุ้นเลือกตั้งกรรมการใหม่ตามหลักเกณฑ์และวิธีการดังต่อไปนี้

1.  ผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อเสียงหนึ่ง

2.  ผู้ถือหุ้นแต่ละคนจะต้องใช้คะแนนเสียงที่มีอยู่ทั้งหมด ตามข้อ 1
    เลือกตั้งบุคคลเดียวหรือหลายคนเป็นกรรมการก็ได้
    แต่จะแบ่งคะแนนเสียงให้แก่ผู้ใดมากน้อยเพียงใดไม่ได้

3.  บุคคลซึ่งได้รับคะแนนเสียงสูงสุดตามลำดับลงมาเป็นผู้ได้รับการเลือกตั้งเป็นกรรมการเท่าจำนวนกรรมการที่จะพึงมีหรือจะพึงเลือกตั้งในครั้งนั้น

ทั้งนี้ ที่ประชุมผู้ถือหุ้น
อาจลงมติให้กรรมการคนใดออกจากตำแหน่งก่อนถึงคราวออกตามวาระได้ด้วยคะแนนเสียงไม่น้อยกว่าสามในสี่ของจำนวนผู้ถือหุ้นซึ่งมาประชุมและมีสิทธิออกเสียง
และมีหุ้นนับรวมกันได้ไม่น้อยกว่ากึ่งหนึ่ง ของจำนวนหุ้นที่ถือโดยผู้ถือหุ้นที่มาประชุมและมีสิทธิออกเสียง
โดยกรรมการและผู้บริหารของบริษัททั้งหมดต้องมีคุณสมบัติครบตามมาตรา 68
แห่งพระราชบัญญัติบริษัทมหาชนจำกัด พ.ศ.2535 และตามประกาศคณะกรรมการ ก.ล.ต.
เรื่องหลักเกณฑ์ เงื่อนไข และวิธีการในการขออนุญาตเสนอขายหุ้นที่ออกใหม่ และการอนุญาต
ฉบับลงวันที่ 18 พฤษภาคม 2535

ในส่วนของกรรมการอิสระ
บริษัทจะเลือกผู้ทรงคุณวุฒิและมิได้เป็นลูกจ้างหรือพนักงานที่ได้รับเงินเดือนจากบริษัทหรือบริษัทในเครือ
มีอิสระจากกลุ่มผู้ถือหุ้นรายใหญ่ โดยถือหุ้นในบริษัทไม่เกิน 0.5%
ของจำนวนหุ้นที่มีสิทธิออกเสียงทั้งหมด และสามารถดูแลผลประโยชน์ของกลุ่มผู้ถือหุ้นรายย่อยได้
ซึ่งจะเสนอให้ที่ประชุมคณะกรรมการเป็นผู้พิจารณาและลงมติในการแต่งตั้ง

ขอบเขตอำนาจหน้าที่ของกรรมการบริษัท

คณะกรรมการมีอำนาจและหน้าที่จัดการบริษัทให้เป็นไปตามวัตถุประสงค์ ข้อบังคับ
และมติของที่ประชุมผู้ถือหุ้น และการลงลายมือชื่อผูกพันบริษัท ต้องกรรมการอย่างน้อย 2 คน
ลงลายมือชื่อร่วมกัน พร้อมประทับตราสำคัญของบริษัท
หรือคณะกรรมการอาจกำหนดชื่อกรรมการผู้มีอำนาจลงนามผูกพันบริษัทก็ได้
โดยกรรมการต้องแจ้งให้บริษัททราบ หากมีส่วนได้ส่วนเสียในสัญญาที่ทำกับบริษัท หรือถือหุ้น
หรือหุ้นกู้เพิ่มขึ้น หรือลดลงในบริษัท หรือบริษัทในเครือ ในระหว่างรอบปีบัญชี

ทั้งนี้ อำนาจการตัดสินใจและดูแลการดำเนินงานของบริษัทดังกล่าว เว้นแต่เรื่องดังต่อไปนี้
ซึ่งคณะกรรมการต้องได้รับอนุมัติจากที่ประชุมผู้ถือหุ้นก่อนดำเนินการ

(1) เรื่องที่กฎหมายกำหนดให้ต้องได้มติที่ประชุมผู้ถือหุ้น

(2) การเปลี่ยนแปลงราคามูลค่าหุ้น หรือเพิ่มทุนจดทะเบียน

ส่วนกรรมการบริหารมีหน้าที่ที่จะต้องปฏิบัติตามนโยบายของบริษัท
ที่ได้กำหนดไว้โดยคณะกรรมการบริษัท เพื่อให้บรรลุถึงวัตถุประสงค์ของมติที่ประชุมผู้ถือหุ้น

ขอบเขตอำนาจหน้าที่ของกรรมการตรวจสอบ

1)  ดูแลให้มีการดำเนินงานตามนโยบายของคณะกรรมการบริษัทอย่างมีประสิทธิภาพ
    และมีความโปร่งใส สามารถตรวจสอบการปฏิบัติงานได้ทุกขั้นตอน ให้แนวทางต่างๆ
    ในการปฏิบัติงานตรวจสอบภายใน ตลอดทั้งสอบทานและอนุมัติแผนการตรวจสอบประจำปี 2543
    ของฝ่ายตรวจสอบภายใน โดยไม่ก่อให้เกิดความขัดแย้งทางผลประโยชน์
    และไม่ขัดต่อข้อกำหนด กฎหมาย หรือระเบียบต่างๆ ที่บริษัทต้องปฏิบัติตาม
    พร้อมทั้งสรุปความเห็นและประเมินความเพียงพอเกี่ยวกับการควบคุมภายในต่อคณะกรรมการบริษัท

2)  พิจารณารายการสำคัญในรายงานทางการเงิน
    และให้แนวทางในการจัดทำรูปแบบรายงานทางการเงินทั้งการวิเคราะห์ข้อมูลในรายงาน
    เพื่อนำเสนอต่อคณะกรรมการบริษัท

3)  ให้นโยบายในการจัดทำจรรยาบรรณในการประกอบธุรกิจโดยเน้นเรื่องข้อห้ามและข้อพึงปฏิบัติสำหรับผู้ปฏิบัติงานทุกระดับ

9.3 ค่าตอบแทนผู้บริหาร

ผลตอบแทนเป็นตัวเงิน

  : ผลตอบแทนรวมที่คณะกรรมการรวม 13 ท่าน ได้รับจากบริษัท ในปี 2543 เท่ากับ 2.52
  ล้านบาท โดยเป็นค่าตอบแทนในรูปเบี้ยประชุม

: ผลตอบแทนรวมของผู้บริหารรวม 10 ท่านได้รับจากบริษัท ในปี 2543 เท่ากับ 14.66 ล้านบาท

: ผลตอบแทนรวมที่คณะกรรมการและผู้บริหารทุกท่านได้รับจากบริษัทในปี 2543 เท่ากับ 17.18
ล้านบาท

ผลตอบแทนอื่น / Other Remuneration

: ไม่มี

9.4 การกำกับดูแลกิจการ

คณะกรรมการได้จัดให้มีกระบวนการกำกับดูแลกิจการที่ดีตามแนวทางที่ตลาดหลักทรัพย์แห่งประเทศไทยกำหนด
ทั้งในส่วนของคณะกรรมการให้ปฏิบัติตามข้อพึงปฏิบัติที่ดีสำหรับการเป็นกรรมการบริษัทจดทะเบียน
ตลอดจนดูแลให้มีการเปิดเผยข้อมูลของกิจการอย่างถูกต้องชัดเจนและมีเหตุผล
ทั้งนี้เพื่อสร้างความมั่นใจให้กับผู้ถือหุ้น นักลงทุน เจ้าหนี้ ลูกค้า
หรือองค์กรอื่นใดที่ได้ประโยชน์จากการเผยแพร่ข้อมูลของบริษัทต่อสาธารณชน สำหรับในปีที่ผ่านมา
คณะกรรมการบริษัทจำนวน 13 ท่าน ประกอบด้วย กรรมการบริหาร (Executive Directors)
6 ท่าน กรรมการ (Non-Executive Directors) 5 ท่าน และกรรมการอิสระ
(Independent Directors) 2 ท่าน โดยในจำนวน 13 ท่านนี้
ประกอบด้วยคณะกรรมการตรวจสอบ(Audit Committee) จำนวน 3 ท่าน
ซึ่งเป็นผู้ที่มีคุณสมบัติครบถ้วนทั้งด้านความรอบรู้ในเรื่องของธุรกิจของบริษัท
ความสามารถทางด้านบัญชีและการเงิน เพื่อทำหน้าที่ในการสอบทานรายงานทางการเงินของบริษัท
ให้คำแนะนำในการเสนอแต่งตั้งและการกำหนดค่าตอบแทนของผู้สอบบัญชีของบริษัท
ตลอดจนประสานงานกับฝ่ายตรวจสอบภายในเกี่ยวกับแผนงานตรวจสอบ ขอบเขต
การประเมินประสิทธิผลของระบบควบคุมภายใน
และการให้นโยบายในการจัดทำจรรยาบรรณในการประกอบธุรกิจของบริษัท
หรือแม้แต่การปฏิบัติงานให้เป็นไปตามกฏหมายและข้อกำหนดของหน่วยราชการที่กำกับดูแลบริษัท

ในระหว่างปีที่ผ่านมา คณะกรรมการบริษัทจัดให้มีการประชุมรวมทั้งสิ้น 9 ครั้ง
เพื่อพิจารณาและอนุมัติในหลักการที่เกี่ยวกับผลการดำเนินงาน
แนวทางการบริหารงานและการจัดการ
ทั้งนี้เพื่อให้สอดคล้องกับการเติบโตของบริษัทที่ขยายตัวเพิ่มขึ้นมาโดยตลอด

9.5 นโยบายและวิธีการดูแลข้อมูลภายใน

คณะกรรมการได้ตระหนักถึงการดูแลไม่ให้ผู้บริหารนำข้อมูลภายในของบริษัทไปใช้เพื่อประโยชน์ส่วนตน
โดยกำหนดมาตรการไว้อย่างชัดเจนให้ผู้บริหารรายงานการซื้อขายหลักทรัพย์ผ่านบริษัททุกครั้ง
ภายใน 3 วันหลังการซื้อขายหรือการโอนหลักทรัพย์ เพื่อรายงานต่อ ก.ล.ต.
รวมถึงใช้ควบคุมและป้องกันการนำข้อมูลไปวิเคราะห์ราคาในการซื้อขายหลักทรัพย์
ตลอดจนสนับสนุนระบบการควบคุมภายในที่มีประสิทธิภาพและมีประสิทธิผล

9.6 บุคลากร

บุคลากรของบริษัทได้แบ่งตามสายงานหลัก (ณ 31 ธันวาคม 2543) ดังนี้

1. โรงงานปลา มีพนักงาน 2,948 คน

2. โรงงานกุ้ง มีพนักงาน 1,944 คน

3. สำนักงานกรุงเทพฯ มีพนักงาน 49 คน

โดยตลอดระยะเวลา 3 ปีที่ผ่านมา บริษัทไม่เคยมีข้อพิพาทด้านแรงงานเลย
และการเปลี่ยนแปลงจำนวนพนักงานส่วนใหญ่จะเป็นการเพิ่มจำนวน
เนื่องจากบริษัทยังคงต้องการแรงงานเพิ่มขึ้น เพื่อสนองตอบความต้องการของลูกค้าซึ่งมีจำนวนมาก

ผลตอบแทนรวมของพนักงาน ในปี 2543 เป็นจำนวนเงินทั้งสิ้นประมาณ 475 ล้านบาท
โดยแบ่งออกเป็น

- เงินเดือน จำนวน 97 ล้านบาท (พนักงานประจำ)

- ค่าจ้าง จำนวน 330 ล้านบาท (พนักงานรายวัน)

- โบนัสประจำปี จำนวน 21 ล้านบาท

- เงินสมทบกองทุนสำรองเลี้ยงชีพ จำนวน 7 ล้านบาท

- สวัสดิการพนักงานด้านอื่นๆ จำนวน 20 ล้านบาท

สำหรับกองทุนสำรองเลี้ยงชีพบริษัท บริษัทย่อย และพนักงาน ได้ร่วมกันจัดตั้งกองทุนดังกล่าว
ตามพระราชบัญญัติกองทุนสำรองเลี้ยงชีพ พ.ศ.2530
ซึ่งประกอบด้วยเงินที่พนักงานจ่ายสะสมเป็นรายเดือนในอัตราร้อยละ 3 ถึง 5
และเงินที่บริษัทและบริษัทย่อยจ่ายสมทบให้ในอัตราร้อยละ 3 ถึง 10 ของเงินเดือน
ซึ่งขึ้นอยู่กันอายุงานของพนักงาน นอกจากนี้ บริษัทยังมีสวัสดิการในด้านต่างๆ เช่น
การตรวจสุขภาพประจำปี หอพักพนักงาน เป็นต้น ตลอดจนการส่งไปฝึกอบรม หรือจัดสัมมนาประจำปี
เพื่อพัฒนาบุคลากรของบริษัทให้มีคุณภาพมากยิ่งขึ้น